
A rendőrség társadalmi megítélése a korrupción keresztül

A XXI. században a rendőröknek, a rendőri munkának a társadalmi megítélése alapvetően megosztja az állampolgárok véleményét. Egyesek meg vannak elégedve a rendőrök tevékenységével és elfogadhatónak tartják a jelenlegi állapotot, míg mások megvetik, elítélik a rendőri munkát, a hivatást űző embereket. A két, egymással merőben ellentétes vélemény között foglal helyet egy olyan társadalmi csoport, akikből semleges érzést vált ki a rendőrök munkája.
A kialakult társadalmi megítéléshez nagyban hozzájárult a rendőrök múltban kialakult szubkultúrája, amely máig negatívan hat a testület társadalmi megítélésére. Az állampolgárok a korrupciót ma is gyakran párosítják a rendőrség intézményével. Egy általam készített felmérés során megállapítást nyert, hogy a korrupció megelőzése érdekében tehető intézkedések között szerepel a hivatás tekintélyének növelése, társadalmi igényként merül fel a szakma megbecsülésének helyreállítása.
Munkám során, megállapítottam, hogy a rendőrség társadalmi megítélése nem olyan kedvezőtlen, mint ahogyan az a rendőrök tudatában él, ezt bizonyítja az általam készített felmérés is, melyben civil személyek válaszoltak a rendőrség munkájával kapcsolatos kérdéseimre, továbbá ezt a tényt hivatott alátámasztani a rendészeti vonatkozású iskolákba történő többszörös túljelentkezések száma is.
Kutatásom célja, hogy választ találjak arra a kérdésre, hogy miként növelhető a rendőrség társadalmi megbecsülése, milyen további intézkedések szükségesek ahhoz, hogy az állampolgárok, rendőrökbe vetett bizalma pozitívabb eredményről adhasson számot a korrupció tekintetében?
Az állampolgárok, kérdéseimre adott válaszain keresztül szeretném bizonyítani, hogy a korrupció megelőzésére olyan állami intézkedések szükségesek, mint a rendőrök mérlegképes bérezése, a folyamatosan fejlődő technikai berendezések hozzáférhetővé tétele, jogharmonizáció a vonatkozó normák tekintetében, belső ellenőrzési mechanizmusok megreformálása és a parancsnoki állomány kiválasztásánál pedig a rátermettség és a szakmai tudás, mint elsődleges kiválasztási perspektíva figyelembevétele.



